
Text rozhodnutia
Súd: Krajský súd Prešov Spisová značka: 1Sd/95/2015 Identifikačné číslo súdneho spisu: 8015201166 Dátum vydania rozhodnutia: 25. 02. 2016 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2016:8015201166.1 ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Vierou Zoľákovou, v právnej veci navrhovateľky H. S., bývajúcej v Z., Ul. F. XXX/XX, proti odporkyni Sociálnej poisťovni, ústredie v Bratislave, ul. 29. augusta č. 8, Bratislava, o starobný dôchodok, dňa 25. februára 2016 takto r o z h o d o l : Súd p o t v r d z u j e rozhodnutie odporkyne zo dňa 17. októbra 2015 č. 545 301 3819 0. Náhradu trov konania účastníkom n e p r i z n á v a . o d ô v o d n e n i e : Rozhodnutím zo dňa 17. októbra 2015 č. 545 301 3819 0 odporkyňa podľa § 82b zákona č. 461/2003 Z.z. o sociálnom poistení v znení zákona č. 140/2015 Z.z. zvýšila navrhovateľke od 1.júla 2015 starobný dôchodok na sumu 301,10 Eur mesačne. V odôvodnení poukázala na § 82b zákona v súvislosti s nárokom na zvýšenie sumy starobného dôchodku na sumu minimálneho dôchodku a uviedla podmienky tohto nároku. Charakterizovala kvalifikované obdobie dôchodkového poistenia ako obdobie dôchodkového poistenia získané pred 1.1.1993 v cudzine v kalendárnom roku, v ktorom boli splnené podmienky nároku na predčasný starobný dôchodok a obdobie dôchodkového poistenia získané v kalendárnom roku, za ktorý sa osobný mzdový bod určil najmenej v hodnote 0,241. Ďalej uviedla, že za kalendárne roky, za ktoré už raz boli určené osobné mzdové body, resp. osobný mzdový bod v predchádzajúcom rozhodnutí, rozhodnutiach, patria už raz určené osobné mzdové body. Toto sa nevzťahuje na kalendárny rok, v ktorom boli splnené podmienky nároku na predčasný starobný dôchodok, v ktorom získané obdobie dôchodkového poistenia je kvalifikovaným obdobím dôchodkového poistenia bez ohľadu na hodnotu osobného mzdového bodu určeného za tento kalendárny rok. Neprihliada sa na osobné mzdové body určené za kalendárne roky pred 1.1.1993, pretože obdobie dôchodkového poistenia za toto obdobie je kvalifikovaným obdobím dôchodkového poistenia bez ohľadu na hodnotu osobného mzdového bodu určeného za kalendárne roky pred 1.1.1993. Odporkyňa odkázala na prehľad osobných mzdových bodov za roky po roku 1992 v priloženom osobnom liste dôchodkového poistenia. Poukázala na to, že navrhovateľka k 1.7.2015 získala 14 149 dní kvalifikovaného obdobia dôchodkového poistenia v zmysle priloženého listu. V zmysle § 60 ods. 9 zákona tak získala 38 rokov a 279 dní kvalifikovaného obdobia dôchodkového poistenia. Suma minimálneho dôchodku podľa § 82b ods. 1 zákona je určená v závislosti na sume životného minima pre jednu plnoletú fyzickú osobu, a táto je podľa zákona č. 601/2003 Z.z. o životnom minime k 1. januáru kalendárneho roku , v ktorom sa určuje suma dôchodku, k 1.7.2015 198,09 eur mesačne v spojení s počtom získaných rokov kvalifikovaného obdobia dôchodkového poistenia. Za 30 rokov kvalifikovaného obdobia dôchodkového poistenia je suma minimálneho dôchodku 136 % sumy životného minima, za 31. až 39. rok sa táto sumy zvyšuje o 2% sumy životného minima za každý rok kvalifikovaného obdobia, za 40. A každý ďalší rok sa percentuálna suma patriaca za 39. Rok zvyšuje o 3 % sumy životného minima. Takto je suma minimálneho dôchodku za 38 rokov kvalifikovaného obdobia dôchodkového poistenia 301,10 eur mesačne , čo je 152 % zo sumy životného minima 198,09 eur mesačne. Suma starobného dôchodku navrhovateľky je 271,10 eur mesačne, je teda nižšia ako suma minimálneho dôchodku, preto bola zvýšená o 30,00 eur mesačne na sumu minimálneho dôchodku. Navrhovateľka podala proti tomuto rozhodnutiu včas opravný prostriedok. Žiadala jeho prehodnotenie. Poukázala na to, že pri priznávaní dôchodku v roku 2011 mala 39 rokov a 23 dní obdobia dôchodkového poistenia, pričom za rok 2010 mala rozhodujúce obdobie. Terajším rozhodnutím bolo stanovené, že má len 38 rokov. Po zvážení aj odpracovaného roku 2010 jej nepochopiteľne bolo za rok 2010 uznaných len 361 dní, pritom má odpracovaný celý rok. Po pripočítaní roku 2010 k 39 rokom a 23 dňom je to však spolu 40 rokov a 23 dní. Na základe uvedeného žiadala o prehodnotenie dôchodku. Odporkyňa navrhla preskúmavané rozhodnutie ako vecne správne potvrdiť. Vo vyjadrení k opravnému prostriedku a námietke navrhovateľky týkajúcej sa roku 2010 poukázala na § 82b zákona a doplnila, že na účely posúdenia nároku na minimálny dôchodok sa neprihliada na obdobie dôchodkového poistenia uvedené v rozhodnutí o priznaní predčasného starobného dôchodku, ale zohľadňuje sa tzv. kvalifikované obdobie dôchodkového poistenia, ktorým je obdobie, kde v kalendárnom roku bol určený osobný mzdový bod najmenej v hodnote 0,241. Navrhovateľka k 1.7.2015 získala 14 149 dní kvalifikovaného obdobia, teda podľa § 60 ods. 9 zákona 38 rokov a 279 dní kvalifikovaného obdobia dôchodkového poistenia. Ďalej uviedla spôsob určenia sumy minimálneho dôchodku v závislosti od sumy životného minima podľa zákona č. 601/2003 Z.z. o životnom minime v spojení s percentuálnym zvyšovaním tejto sumy v závislosti od počtu rokov získaného kvalifikovaného obdobia dôchodkového poistenia. Navrhovateľka získala za zistený počet rokov kvalifikovaného obdobia dôchodkového poistenia 152 % zo sumy životného minima, ktoré bolo 198,09 eur, teda 301,10 eur mesačne. K započítaniu nie celého roku 2010 odporkyňa uviedla, že navrhovateľka mala od 28.12. do 31.12. 2010 neplatené voľno, teda prerušené dôchodkové poistenie, teda získala len 361 dní poistenia v tomto roku. Krajský súd podľa § 250l a nasledujúcich ustanovení O.s.p. preskúmal rozhodnutie odporkyne, na pojednávaní oboznámil rozhodnutie odporkyne, odvolanie navrhovateľky, vypočul navrhovateľku i poverenú zástupkyňu odporkyne, oboznámil sa s administratívnym spisom a zistil, že opravný prostriedok navrhovateľky nie je dôvodný. Z administratívneho spisu bolo zistené, že navrhovateľke bol napadnutým rozhodnutím podľa § 82b zákona č. 461/2003 Z.z. od 1. júla 2015 zvýšený starobný dôchodok na sumu 301,10 Eur mesačne, čo predstavovalo sumu minimálneho dôchodku. Rozhodnutím odporkyne zo dňa 4.1.2011 bol najskôr navrhovateľke priznaný predčasný starobný dôchodok podľa § 67 a § 82 zákona č. 461/2003 Z.z. od 15.12.2010 v sume 233,60 eur mesačne, zvýšený podľa § 82 zákona a opatrenia Ministerstva práce, sociálnych vecí a rodiny Slovenskej republiky č. 404/2010 Z.z. od 1.1.2011 na sumu 237,90 eur, a následne rozhodnutím zo dňa 10.6.2011 bol zvýšený na sumu 238,00 eur od 1.1.2011. Podľa § 60 ods. 10 zákona č. 461/2003 Z.z. o sociálnom postení rokom dôchodkového poistenia je 365 dní dôchodkového poistenia. Podľa § 82b ods. 1 tohto zákona suma minimálneho dôchodku, ak odsek 2 neustanovuje inak, je a) 136 % sumy životného minima pre jednu plnoletú fyzickú osobu podľa osobitného predpisu platnej k 1. januáru kalendárneho roka, v ktorom sa určuje suma starobného dôchodku alebo suma invalidného dôchodku vyplácaného po dovŕšení dôchodkového veku, ak poistenec získal obdobie dôchodkového poistenia podľa odseku 4 v rozsahu 30 rokov, alebo b) percentuálna výmera podľa písmena a) zvýšená o 1. dva percentuálne body za každý ďalší rok obdobia dôchodkového poistenia podľa odseku 4 po získaní obdobia dôchodkového poistenia podľa odseku 4 v rozsahu 30 rokov, 2. tri percentuálne body za každý ďalší rok obdobia dôchodkového poistenia podľa odseku 4 po získaní obdobia dôchodkového poistenia podľa odseku 4 v rozsahu 39 rokov. Podľa § 82b ods. 3 tohto zákona suma starobného dôchodku alebo suma invalidného dôchodku vyplácaného po dovŕšení dôchodkového veku sa zvýši tak, aby suma tohto dôchodku alebo úhrn súm podľa písmena c) sa rovnal sume minimálneho dôchodku, ak a) poistenec získal obdobie dôchodkového poistenia podľa odseku 4 v rozsahu najmenej 30 rokov, b) poistenec uzatvoril zmluvu o poistení dôchodku zo starobného dôchodkového sporenia, dohodu o vyplácaní starobného dôchodku alebo predčasného starobného dôchodku programovým výberom a nemá na osobnom dôchodkovom účte evidované dôchodkové jednotky tvorené z povinných príspevkov, ktoré nie sú predmetom dohody o vyplácaní starobného dôchodku alebo predčasného starobného dôchodku programovým výberom, alebo mu bola vyplatená suma podľa osobitného predpisu, ak poistenec je poberateľ invalidného dôchodku vyplácaného po dovŕšení dôchodkového veku a je sporiteľ alebo bol sporiteľ podľa osobitného predpisu, c) suma minimálneho dôchodku je vyššia ako suma starobného dôchodku alebo suma invalidného dôchodku vyplácaného po dovŕšení dôchodkového veku alebo ako úhrn súm starobného dôchodku alebo invalidného dôchodku vyplácaného po dovŕšení dôchodkového veku a vyplácaného 3. starobného dôchodku alebo predčasného starobného dôchodku na základe zmluvy o poistení dôchodku zo starobného dôchodkového sporenia alebo dohody o vyplácaní starobného dôchodku alebo predčasného starobného dôchodku programovým výberom, ak poistenec je poberateľ invalidného dôchodku vyplácaného po dovŕšení dôchodkového veku, a d) poistenec si uplatnil nárok na dôchodok podľa písmena c) prvého bodu, druhého bodu a štvrtého bodu. Podľa § 82b ods. 4 tohto zákona obdobie dôchodkového poistenia na účely minimálneho dôchodku je obdobie dôchodkového poistenia a obdobie, ktoré sa pripočítalo k obdobiu dôchodkového poistenia na určenie sumy invalidného dôchodku, získané a) v kalendárnom roku, za ktorý sa osobný mzdový bod určil najmenej v hodnote 0,241, ak v písmenách b) až d) nie je ustanovené inak, b) pred 1. januárom 1993, c) v cudzine alebo d) v kalendárnom roku, 1. v ktorom boli splnené podmienky nároku na starobný dôchodok alebo invalidný dôchodok, 2. do ktorého patrí deň, od ktorého bol priznaný starobný dôchodok alebo invalidný dôchodok podľa predpisov účinných pred 1. januárom 2004. Do tohto (tzv. kvalifikovaného) obdobia boli navrhovateľke zarátané všetky roky obdobia dôchodkového poistenia pred 1. januárom 1993 (bez ohľadu na určený osobný mzdový bod) a tie nasledujúce roky, v ktorých bol určený osobný mzdový bod v hodnote najmenej 0,241. Z uvedeného dôvodu sa navrhovateľke do kvalifikovaného obdobia nezapočítal rok 2004, pretože hodnota osobného mzdového bodu za tento rok bola určená 0,1783. Správne bol preto určený úhrn kvalifikovaného obdobia dôchodkového poistenia 38 rokov a 279 dní. Za každý rok prekračujúci dobu 30 rokov bola správne suma 136% sumy životného minima zvýšená o 2%, na 152 % zo sumy životného minima. Suma životného minima k 1.1.2015 určená zák. č. 601/2003 z.z. o životnom minime bola 198,09 eur mesačne, preto suma minimálneho dôchodku navrhovateľky predstavujúca 152% tejto sumy je 301,10 eur mesačne. Súd tak po preskúmaní veci dospel k záveru, že odporkyňa pri zyšovaní starobného dôchodku u navrhovateľky na sumu minimálneho dôchodku napadnutým rozhodnutím postupovala v súlade s ustanovením § 60 ods. 9 a § 82b zákona č. 461/2003 Z.z. v spojení so zákonom č. 601/2003 Z.z. o životnom minime a správne vypočítala sumu zvýšeného starobného dôchodku, ktorý navrhovateľke priznala. Vzhľadom na uvedené krajský súd podľa § 250q ods. 2 O.s.p. rozhodnutie odporkyne ako vecne správne potvrdil. O náhrade trov konania krajský súd rozhodol podľa § 250k ods. 1 O.s.p. v spojení s ustanovením § 250l ods. 2 O.s.p. a účastníkom náhradu trov konania nepriznal, lebo navrhovateľka v konaní nemala úspech a odporkyňa zo zákona nemá nárok na náhradu trov konania. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8015201166.1 (dáta aktuálne k 10. 11. 2026). Záväzné je znenie zverejnené súdom.




